32006D0017
L 011/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 януари 2006 година
за изменение на допълнение А към приложение V към Акта за присъединяване от 2003 година по отношение на някои предприятия в секторите на месото и млякото в Чешката република
(нотифицирано под номер С(2005) 6052)
(текст от значение за ЕИП)
(2006/17/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия и по-специално глава 3, раздел А, точка 1, буква г) от приложение V към него,
като има предвид, че:
(1)
На Чешката република бяха предоставени преходни периоди за някои предприятия, изброени в допълнение А (1) към приложение V към Акта за присъединяване от 2003 г.
(2)
Съгласно официална декларация на чешкия компетентен орган някои предприятия са завършили процеса си на осъвременяване и в момента са в пълно съответствие със законодателството на Общността. Някои предприятия са прекратили дейности, за които са получили преходен период. Поради това тези предприятия следва да бъдат заличени от списъка на предприятията в преход.
(3)
Статусът на три предприятия за месо и тяхната повторна класификация като предприятия с нисък капацитет все още е предмет на дискусия с чешкия компетентен орган. Необходимо е да се даде кратко допълнително време за изясняване на ситуацията.
(4)
Допълнение А към приложение V към Акта за присъединяване от 2003 г. следва съответно да се измени. С цел по-голяма яснота то следва да се замени.
(5)
Мерките, предвидени в настоящото решение, са в съгласие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Допълнение А към приложение V към Акта за присъединяване от 2003 г. се заменя с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 11 януари 2006 година.